钦定古今图书集成/明伦汇编/交谊典/第065卷 > 《为绛郡公上史馆李相公启》前人
## 钦定古今图书集成/明伦汇编/交谊典/第065卷 > 《为绛郡公上史馆李相公启》前人

某启：伏以秉大钧者，以物得其所为先；执大化者，以
材适于任为急。将以致理，在明命官，使轻“重合宜，大
小有裕，然后人称其职，职无废人。”此相公之所明知
也。某材术素寡，声光莫闻。偶叨承平，谬登华显。洎分
符竹使，绝籍金闺。一授专城，再扬灰琯。且解巾临郡，
前贤攸重；一麾出守，昔人所荣。虽积恋于本朝，实俯
光于单绪。况又此州管叔旧国，帝鸿遗墟。接彼嶅峣，
浸以京索。聚山东之右族，迩洛表之宸居。内揣非才，
颇荣斯任。而复以通庄所自，假道攸繁。载惟饯迓之
劳，实半颁宣之务。必属于壮齿，付彼全人。用以责功，
仅能集事。某早年被病，晚岁加深。衣裤无取于洁清，
藩溷动淹于景刻。徇己则坐隳物务，“业官则立致萧
衰，欲俱济于公私，实加忧于寤寐。矧兹仍岁，适有外
虞，降卒征人，旬时并集。飞刍挽粟，星火为期。以此疚
心，弥深旧恙。今寰瀛大定，雨露旁流。高步翰飞，一呼而至；云罗场藿，万里无遗。将调斯人，以求良牧，得才
为美，今也其时。”傥蒙允赞聪明，曲听奏记，俯怜衰薾，
稍赐优容，则亦不敢便挂簪缨，遽离陶冶。江吴偏郡，
襦裤须人。无根节之难，少舟车之会。俾之养理，使得
便安，使粗致人谣，以酬庙算，则某所谓“才有称职，时
无废人。”凡在宦途，皆仰时化。伏惟试赐恩察，违离渐
久，刺谒末由。昔在丘门，尝忝四科之列；今瞻鲁史，将
期一字之恩。下情无任感恋兢惶之至。